text: Либийски съд осъди на смърт сина на Кадафи - Сейф ал Ислам - Mediapool.bg
  12:16 | 28 юли 2015 | 0 коментара
  Либийски съд осъди на смърт Сейф ал Ислам Кадафи, най-известният син на Муамар Кадафи, както и осем приближени на убития диктатор, съобщи Франс прес.
  Сред другите осъдени на смърт са последният премиер на Кадафи Багдади ал Махмуди и бившият шеф на разузнаването Абдула ас Сенуси. Те бяха съдени за ролята си в кървавите репресии срещу въстанието, което сложи край на стария режим през 2011 г.
  Сейф ал Ислам не присъства в съда, тъй като е държан в град Зинтан от бойци, които се портивопоставят на властите в Триполи. Милициите, които държат сина на Кадафи, са лоялни на международно признатото правителство на страната, което беше принудено да напусне столицата миналия август, когато противникови бойци завзеха града и установиха своя собствена администрация.
  Делото, което започна през април миналата година, беше белязано от многократни критики от правозащитни организации както и от нерешени спорове за юрисдикцията на Международния наказателен съд в Хага над случая на Сейф ал Ислям.
  Той е издирван от съда в Хага по обвинения във военни престъпления и престъпления срещу човечеството. Според прокурори от съда като част от вътрешния кръг на баща си, той е "замислил и дирижирал план за възпиране и потушаване на всяка цена на демонстрации срещу режима на Кадафи".
  Сейф ал Ислям е държан в Зинтан от ноември 2011 г., независимо от исканията на Международния съд за предаването му, припомня Франс прес.